[pic] | KOMISIJA EVROPSKIH SKUPNOSTI |

Bruselj, 1.12.2006

COM(2006) 766 konč.

Predlog

SKLEP SVETA

o stališču Skupnosti v zvezi s poslovnikom Skupnega odbora iz Začasnega sporazuma med Evropsko skupnostjo in Republiko Albanijo

(predložila Komisija)

OBRAZLOŽITVENI MEMORANDUM

Začasni sporazum med Evropsko skupnostjo in Republiko Albanijo, ki je bil sklenjen zaradi predčasnega začetka veljavnosti trgovinskih in s trgovino povezanih določb Stabilizacijsko-pridružitvenega sporazuma, bo začel veljati 1. decembra 2006.

Člen 42 Začasnega sporazuma določa, da Skupni odbor, ustanovljen s Sporazumom o trgovini ter trgovinskem in gospodarskem sodelovanju, izvaja pooblastila in opravlja dolžnosti, ki jih Začasni sporazum nalaga Stabilizacijsko-pridružitvenemu svetu ali Stabilizacijsko-pridružitvenemu odboru, in ob upoštevanju določb člena 43 Začasnega sporazuma deluje v skladu z istimi pravili, kot so doslej veljala v okviru Sporazuma o trgovini ter trgovinskem in gospodarskem sodelovanju.

Člen 43 Začasnega sporazuma določa, da Skupni odbor sprejme svoj poslovnik. Zato je treba tak poslovnik sprejeti.

Predlagani poslovnik v skladu z Začasnim sporazumom podrobno določa dolžnosti Skupnega odbora in postopke, ki jih bo izvajal. Poslovnik upošteva zlasti to, da Začasni sporazum Odboru podeljuje pristojnost odločanja.

Zato se predlaga, da Svet sprejme priloženi predlog.

Predlog

SKLEP SVETA

o stališču Skupnosti v zvezi s poslovnikom Skupnega odbora iz Začasnega sporazuma med Evropsko skupnostjo in Republiko Albanijo

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,

ob upoštevanju Sporazuma o trgovini in trgovinskem in gospodarskem sodelovanju med Evropsko gospodarsko skupnostjo in Republiko Albanijo, ki je začel veljati 1. decembra 1992, in zlasti člena 18 Sporazuma[1],

ob upoštevanju Začasnega sporazuma o trgovini in trgovinskih zadevah med Evropsko skupnostjo na eni strani in Republiko Albanijo na drugi strani, ki je bil podpisan 12. junija 2006, v nadaljnjem besedilu Začasni sporazum[2],

ob upoštevanju predloga Komisije,

ob upoštevanju naslednjega:

(1) Začasni sporazum bo začel veljati 1. decembra 2006.

(2) Člen 42 Začasnega sporazuma določa, da Skupni odbor, ustanovljen s Sporazumom o trgovini ter trgovinskem in gospodarskem sodelovanju, nadzira uporabo in izvajanje Začasnega sporazuma.

(3) Člen 43 Začasnega sporazuma določa, da Skupni odbor sprejme svoj poslovnik.

(4) Člen 18 Sporazuma o trgovini ter trgovinskem in gospodarskem sodelovanju med Evropsko gospodarsko skupnostjo in Republiko Albanijo določa, da lahko Skupni odbor ustanovi delovne skupine; imenovanje, sestava in pristojnosti delovnih skupin morajo biti določeni v poslovniku.

(5) Skupnost mora določiti stališče, ki ga bo zavzela v Skupnem odboru glede sprejetja poslovnika –

SKLENIL:

Edini člen

Stališče, ki ga Skupnost zavzame v Skupnem odboru iz člena 42 Začasnega sporazuma med Evropsko skupnostjo in Republiko Albanijo, temelji na osnutku sklepa Skupnega odbora, ki je priložen temu sklepu.

V Bruslju,

Za Svet

Predsednik

PRILOGA

SKLEP ŠT. 1/XXX SKUPNEGA ODBORA

MED EVROPSKO SKUPNOSTJO NA ENI STRANI IN REPUBLIKO ALBANIJO

NA DRUGI STRANI

v zvezi s sprejetjem svojega poslovnika

SKUPNI ODBOR JE –

ob upoštevanju Sporazuma o trgovini in trgovinskem in gospodarskem sodelovanju med Evropsko gospodarsko skupnostjo in Republiko Albanijo, ki je začel veljati 1. decembra 1992, in zlasti člena 18 Sporazuma,

ob upoštevanju Začasnega sporazuma o trgovini in trgovinskih zadevah med Evropsko skupnostjo na eni strani in Republiko Albanijo na drugi strani, ki je bil podpisan 12. junija 2006, v nadaljnjem besedilu Začasni sporazum, ter zlasti členov 42 in 43 Začasnega sporazuma,

ker je Začasni sporazum začel veljati 1. decembra 2006 –

SKLENIL SPREJETI NASLEDNJI POSLOVNIK:

Člen 1

Predsedovanje

Skupnemu odboru izmenično predseduje vsaka od pogodbenic.

Člen 2

Seje

Skupni odbor se sestaja redno enkrat letno, izmenično v Bruslju in Tirani. Sporazumno se lahko na zahtevo ene od pogodbenic skličejo tudi izredne seje Skupnega odbora.

Če ni dogovorjeno drugače, seje Skupnega odbora niso javne.

Člen 3

Delegacije

Predsednik je pred vsako sejo obveščen o predvideni sestavi delegacije vsake pogodbenice.

Predstavnik Evropske investicijske banke se lahko sej Skupnega odbora udeleži kot opazovalec, kadar so na dnevnem redu teme, ki zadevajo to banko.

Skupni odbor lahko na svoje seje povabi tretje osebe, da si pridobi informacije o posebnih zadevah.

Države članice bodo obveščene o sejah Skupnega odbora.

Člen 4

Sekretariat

Uradnik Evropske komisije in uradnik Republike Albanije skupaj opravljata funkcijo sekretarjev Skupnega odbora.

Člen 5

Dopisovanje

Vsi dopisi, namenjeni predsedniku Skupnega odbora, in vsi predsednikovi dopisi se po potrebi posredujejo obema sekretarjema. Oba sekretarja zagotavljata razpošiljanje dopisov svojim predstavnikom v Skupnem odboru.

Člen 6

Dnevni red sej

1. Najpozneje 15 delovnih dni pred začetkom seje predsednik in sekretarja sestavijo osnutek začasnega dnevnega reda za vsako sejo.

Začasni dnevni red vključuje točke, glede katerih sta sekretarja prejela zahteve za vključitev na dnevni red najpozneje 21 delovnih dni pred začetkom seje, pri čemer pa se na začasni dnevni red uvrstijo samo točke, za katere je bila sekretarjema dokumentacija poslana najpozneje do datuma odpošiljanja tega dnevnega reda.

Skupni odbor sprejme dnevni red na začetku vsake seje. Za uvrstitev točke, ki ni na začasnem dnevnem redu, na dnevni red je potrebno soglasje obeh pogodbenic.

2. Predsednik lahko v soglasju z obema pogodbenicama skrajša roke iz odstavka 1, da se upoštevajo zahteve posameznih primerov.

Člen 7

Zapisnik

Osnutek zapisnika vsake seje Skupnega odbora pripravi pogodbenica, ki je gostiteljica seje. V osnutku zapisnika seje so navedene sprejete odločitve in priporočila ter sklepne ugotovitve. V dveh mesecih po seji se osnutek zapisnika predloži v potrditev Skupnemu odboru. Potrjen zapisnik podpišejo predsednik in oba sekretarja in vsaka od pogodbenic shrani po en izvod izvirnika. Po en izvod zapisnika se pošlje vsakemu naslovniku iz člena 4.

Člen 8

Posvetovanja

Skupni odbor sprejema odločitve in oblikuje priporočila v dogovoru med pogodbenicama.

V obdobju med sejami lahko Skupni odbor sprejema odločitve ali pripravlja priporočila s pisnim postopkom, če se o tem strinjata obe pogodbenici.

Odločitve in priporočila Skupnega odbora v smislu člena 43 Začasnega sporazuma se naslovijo kot „Sklep“ oziroma „Priporočilo“, čemur sledijo zaporedna številka, datum sprejetja in opis predmeta.

Sklepe in priporočila Skupnega odbora podpiše predsednik in jih potrdita oba sekretarja.

Sklepe, ki jih sprejme Skupni odbor, obe pogodbenici objavita v svojih uradnih publikacijah. Vsaka od pogodbenic lahko objavi kateri koli drug dokument, ki ga je sprejel Skupni odbor.

Člen 9

Jeziki

Uradni jeziki Skupnega odbora so uradni jeziki obeh pogodbenic.

Če ni določeno drugače, se Skupni odbor pri svojih posvetovanjih opira na dokumentacijo, ki je napisana v teh jezikih.

Člen 10

Stroški

Skupnost in Republika Albanija krijeta vsaka svoje stroške za osebje, potovanja in dnevnice ter za pošto in telekomunikacije, ki nastanejo z njuno udeležbo na sejah Skupnega odbora in delovnih skupin.

Stroške v zvezi s tolmačenjem, prevajanjem in razmnoževanjem dokumentov na sejah ter druge materialne stroške v zvezi z organizacijo sej krije pogodbenica gostiteljica.

Člen 11

Delovne skupine

Delovne skupine, ki Skupnemu odboru pomagajo pri izpolnjevanju njegovih dolžnosti, so navedene v Prilogi k temu sklepu skupaj s svojimi pristojnostmi.

Delovne skupine sestavljajo predstavniki obeh pogodbenic. Delovnim skupinam izmenično predseduje vsaka od pogodbenic v skladu s poslovnikom Skupnega odbora.

Delovne skupine delujejo pod pristojnostjo Skupnega odbora, ki mu poročajo po vsaki svoji seji. Ne sprejemajo odločitev, lahko pa Skupnemu odboru predlagajo priporočila.

Skupni odbor lahko sklene razpustiti katero koli od delovnih skupin, ji spremeniti pristojnosti ali ustanoviti nove delovne skupine, ki bi mu pomagale pri izpolnjevanju njegovih dolžnosti.

V

Za Skupni odbor

Predsednik

PRILOGA

Pristojnosti in razdelitev po področjih delovnih skupin ES-Albanija v skladu z Začasnim sporazumom

1. Sestava in predsedovanje

Delovne skupine sestavljajo predstavniki Evropske komisije in predstavniki vlade Republike Albanije (v nadaljnjem besedilu „Albanija“). Izmenično jim predseduje vsaka od pogodbenic. Države članice bodo obveščene o sejah delovnih skupin.

2. Sekretariat

Uradnik Evropske komisije in uradnik Albanije skupaj opravljata funkcijo sekretarjev v vsaki od delovnih skupin.

Vsi dopisi o delovnih skupinah se posredujejo sekretarjema zadevne delovne skupine.

3. Seje

Delovne skupine se sestajajo redno enkrat letno, na podlagi dogovora med pogodbenicama pa tudi, ko to zahtevajo okoliščine. O času in kraju vsake seje delovne skupine se pogodbenici dogovorita.

Če se obe stranki strinjata, lahko delovne skupine na svoje seje povabijo strokovnjake, da si pridobijo posebne podatke.

4. Področja delovanja

Delovne skupine razpravljajo o zadevah v skladu s spodaj določeno multidisciplinarno razdelitvijo delovnih skupin po področjih. Na vseh zadevnih področjih so ocenjeni izvajanje Začasnega sporazuma in evropskega partnerstva, priprava na izvajanje Stabilizacijsko-pridružitvenega sporazuma ter napredek pri približevanju, izvajanju in izvrševanju zakonodaje. Delovne skupine proučijo kakršne koli težave, ki lahko nastanejo na njihovih zadevnih področjih, in predlagajo možne ukrepe za njihovo reševanje.

Delovne skupine so tudi forumi za nadaljnje pojasnitve pravnega reda in spremljajo napredek Albanije glede prilagajanja pravnega reda v skladu zavezami iz Začasnega sporazuma.

5. Zapisnik

Osnutek zapisnika vsake seje delovne skupine se pripravi v dveh mesecih po seji. Ko zapisnik potrdita obe pogodbenici, pošlje sekretar delovne skupine en izvod zapisnika sekretarju Skupnega odbora.

6. Obveščanje javnosti

Če ni odločeno drugače, seje delovnih skupin niso javne.

7. Razdelitev delovnih skupin po področjih

1. Delovna skupina za trgovino, industrijo, carino in davke.

2. Delovna skupina za kmetijstvo in ribištvo.

3. Delovna skupina za notranji trg in konkurenco.

4. Delovna skupina za gospodarske in finančne zadeve ter statistiko.

5. Delovna skupina za inovacije, informacijsko družbo in socialno politiko.

6. Delovna skupina za promet, okolje, energetiko in regionalni razvoj.

V

Za Skupni odbor

Predsednik

[1] UL L 343, 25.11.1992.

[2] UL L 239, 1.9.2006.